Clemens, episcopus, servus servorum Dei: venerabili episcopo Æduensi et dilectis filiis decano Sancti-Aredii Lemovicensis diecesis, ac Joanni de Segurano, canonico Bituricensium ecclesiarum, salutem et apostolicam benedictionem. Laudabilia dilecti Guillelmi Alberti, canonici Autissiodorensis juventutis indicia, per que prout habet fide dignorum assertio, colligitur evidenter quod, auxiliante Domino, prefatus Guillelmus se virum imposterum debeat producere virtuosum, merito nos inducunt ut sibi reddamur in exhibitione gratie liberales. Cum itaque canonicatus et prebenda ecclesie Autissiodor., quos dilectus filius Petrus Alberti, olim ipsius ecclesie canonicus prebendatus in eadem ecclesia, dudum obtinuit per liberam resignationem in manibus venerabilis fratris Stephani episcopi Sancti-Pontii, Thomeriarum camerarii nostri nuper apud Sedem apostolicam sponte factam, et ab eodem episcopo, de mandato nostro vive vocis oraculo super hoc sibi facto, apud eandem sedem admissam, apud sedem predictam vacavisset et tunc vacaret, nullusque preter nos ea vice disponere potuisset, neque posset pro eo quod nos diu ante vocationem hujusmodi omnes canonicatus et prebendas, ceteraque beneficia ecclesiastica tunc apud ipsam sedem quocumque modo vacantia, et in posterum vacatura, collationi et dispositioni nostre specialiter reservantes, decrevimus ex tunc irritum et inane si secus super his à quoquam, quavis autoritate, scienter, vel ignoranter contingeret attemptari. Nos volentes eidem Guillelmo, circa nonum etatis sue annum constituto, premissorum intuitu, necnon consideratione dilecti filii nostri Stephani, tituli SS. Joannis et Pauli presbyteri cardinalis, pro eodem Guillelmo nepote suo nobis super hoc humiliter supplicantis gratiam facere specialem, canonicatum et prebendam predictos sic vacantes cum plenitudine juris canonici apostolica eidem Guillelmo autoritate cum omnibus juribus et pertinentiis suis contulimus, et de illis etiam providimus ....... Datum Avinioni, decimo tertio kalendas julii, pontificatus nostri anno sexto.